Video: Nóg ŉ Ford Kuga brand | Maroela Media
Warren Krog se 2013 Ford Kuga het 12 Januarie by die Voortrekker-afrit vlamgevat en uitgebrand. Foto: Shernovia Reddy/Alberton Record.
Dit was so hittete vir ŉ sakeman van Johannesburg wat vanoggend ŉ noue ontkoming gehad het toe sy 2013 Ford Kuga vlamgevat het.
Warren Krog se Kuga het begin rook terwyl hy op die N12-snelweg op pad na sy werk gery het. Hy het besluit om sy motor dadelik na die naaste Ford-handelaar in Alberton te neem, maar sy enjin het aan die brand geslaan toe hy by die Voortrekker-afrit afgedraai het. Krog het daarin geslaag om ongedeerd uit die motor te kom voordat die enjin heeltemal uitgebrand het.
Dit blyk nou die 44ste Kuga te wees wat vlamgevat het sedert Reshall Jimmy (33) in Desember 2015 in die Wildernis, Wes-Kaap, in sy motor doodgebrand het.
Trevor Hattingh, die Nasionale Verbruikerskommissie se woordvoerder, het gesê hulle is bewus van die jongste voorvalle. “Ons is ernstig bekommerd. Dit lyk nie of die veiligheidsinspeksie voldoende is om die probleme met die Ford Kuga 1.6 EcoBoost te voorkom nie. Ons sal einde volgende week ŉ vergadering hou waarin die verbruikerskommissie sal besluit hoe om die probleem van ons kant verder met Ford SA te hanteer,” het Hattingh gesê.
Times Live het Dinsdag berig dat dié nuusblad oorval is met lesers wat kla dat Ford-handelaars nou ŉ tekort aan onderdele het, wat beteken dat die parte nie vervang kan word wat glo die enjinoorverhitting in die spesifieke Kuga veroorsaak nie. Die verbruikerskommissie kon egter nie die tekort bevestig nie.
Volgens Times Live het Ford SA ŉ dringende aansoek by die Kaapse hooggeregshof ingedien om toegang tot die polisie se getuienis en bewyse in die Jimmy-ondersoek te kry. Die hooggeregshof het gister die saak tot 9 Februarie uitgestel om die regspan van die polisie die geleentheid te gun om verdere opponerende papierwerk in te dien. Die regter het egter die twee partye aangeraai om in die belang van die publiek saam te werk om die saak so vinnig as moontlik op te los.
Ford SA is tans besig met ŉ ondersoek na wat die brande in die enjin van die Ford Kuga laat ontstaan. Minesh Bhagaloo, woordvoerder van Ford, het vroeër die week in ŉ e-pos aan Maroela Media gesê hulle vermoed die Kugas se enjins oorverhit en dit veroorsaak die brand.
Ford SA het eienaars versoek om hul 1.6-liter EcoBoost Kugas, wat tussen 15 Desember 2012 en 20 Oktober 2014 vervaardig is, na hulle naaste handelaar vir ŉ gratis inspeksie te neem. Die motormaatskappy sal net die Kuga aan die mark onttrek sodra hulle genoegsame data het wat so ŉ stap noodsaak.
Maroela Media het Ford weer om kommentaar genader en wag vir terugvoer.
Ford Kuga verbruikers
Valke-beampte voor huis afgemaai
Ja-Nee – soos hulle sê ” Ons gaan nou braai, ek bring die vleis, en jy bring die kuga “
Ford loop met hierdie produk op warm kole…
44 wat op rekord is en FORD ag dit nie nodig om ter wille van lewens….die model terug te trek nie? Ongelooflik! So ek neem aan die persoon(e) by Ford wat die mag en pag in hande houmaak somme oor wat die kostes van n lewe is teenoor die kostes van n produk fout regstelling? Welkom in die wereld van MONNNEEEE!!!!!!!
Ek dink almal die uitgebrande Ford Kuga eienaars moet saam staan en n saak teen Ford maak. Dit is nonsens.